Komisijos direktyva 2001/101/EB
2001 m. lapkričio 26 d.
iš dalies keičianti Europos Parlamento ir Tarybos direktyvą 2000/13/EB dėl valstybių narių įstatymų, reglamentuojančių maisto produktų ženklinimą, pateikimą ir reklamavimą, derinimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač į jos 95 straipsnį,
atsižvelgdama į 2000 m. kovo 20 d. Europos Parlamento ir Tarybos direktyvą 2000/13/EB dėl valstybių narių įstatymų, reglamentuojančių maisto produktų ženklinimą, pateikimą ir reklamavimą, derinimo [1], ypač į jos 6 straipsnio 6 dalies antros pastraipos pirmos įtraukos antrą pastraipą,
kadangi:
(1) 1964 m. birželio 26 d. Tarybos direktyvoje 64/433/EEB dėl sveikatos reikalavimų šviežios mėsos gamybai ir prekybai [2] su paskutiniais pakeitimais, padarytais Direktyva 95/23/EB [3], yra mėsos apibrėžimas, kuris yra sudarytas higienos ir žmonių sveikatos apsaugos tikslais. Šis apibrėžimas taikomas visoms gyvūnų dalims, kurios tinka žmonių vartojimui. Tačiau jis neatitinka vartotojo mėsos suvokimo ir nieko vartotojui nesako apie tikrą produkto, vadinamo terminu "mėsa", pobūdį.
(2) Kelios valstybės narės priėmė sąvokos "mėsa" apibrėžimą, taikomą produktų, kurių sudėtyje yra mėsos, ženklinimui. Tačiau nacionalinių skirtumų įvairovė sąlygojo sunkumus, kurie turi neigiamos įtakos vidaus rinkos veikimui, ir dėl to būtina parengti suderintą apibrėžimą.
(3) Direktyvos 2000/13/EB I priede apibrėžiamos tam tikros sudedamosios dalys, kurioms greičiau galima taikyti kategorijos pavadinimą, o ne specifinį sudedamosios dalies, kurią ketinama įrašyti į sudedamųjų dalių sąrašą, pavadinimą.
(4) Tame priede kategorija "mėsa" yra neapibrėžta, ir dėl to atsiranda sunkumų įgyvendinant Direktyvą 2000/13/EB, ypač nurodant sudedamųjų dalių sąrašą ir jų kiekius. Todėl Direktyvos 2000/13/EB taikymui būtinas suderintas kategorijos, vadinamos "mėsa", apibrėžimas.
(5) Atsižvelgiant į vartotojų teisę gauti gerą ir aiškią informaciją, kad jie galėtų pasirinkti, ką valgyti ir įvertinti pardavimo kainų skirtumą, naudojamos rūšies pavadinimas turėtų būti nuorodos į kategorijos pavadinimą dalis.
(6) Apibrėžimas taikomas tik produktų, kuriuose yra mėsos, ženklinimui. Todėl jis nėra taikomas mėsos pjausnių ir be jokio apdorojimo parduodamų anatominių dalių ženklinimui.
(7) Mechaniškai panaudota mėsa žymiai skiriasi nuo "mėsos", kaip ją suvokia vartotojas. Todėl apibrėžimas tokiai mėsai neturėtų būti taikomas.
(8) Todėl vadovaujantis Direktyvos 2000/13/EB 6 straipsnio 6 dalyje nustatyta taisykle, ji turėtų būti vadinama specifiniu terminu "mechaniškai panaudota mėsa" ir rūšies pavadinimu. Ši ženklinimo taisyklė taikoma produktams, kuriems taikomas Bendrijos apibrėžimas "mechaniškai panaudota mėsa".
(9) Kitos gyvūnų dalys, kurios tinka žmonių vartojimui, bet kurių ženklinimui negalima taikyti sąvokos "mėsa" apibrėžimo, taip pat turėtų būti vadinamos jų specifiniu pavadinimu pagal tą patį principą.
(10) Norint vienodai nustatyti produktų "mėsos" sudėtį, būtina nustatyti riebalų ir jungiamojo audinio, esančių produktuose, kuriuos galima priskirti kategorijai "mėsa", didžiausius ribinius kiekius. Šie ribiniai kiekiai nepažeidžia specifinių maltai mėsai ir mėsos pusgaminiams taikomų nuostatų, nustatytų 1994 m. gruodžio 14 d. Tarybos direktyvoje 94/65/EB, nustatančioje maltos mėsos ir mėsos pusgaminių gamybos ir pateikimo į rinką reikalavimus [4].
(11) Jei šie didžiausi ribiniai kiekiai yra viršijami, bet visi kiti "mėsos" apibrėžimo kriterijai yra įvykdyti, "mėsos" kiekis, esantis produkto sudėtyje, turėtų būti atitinkamai sumažintas ir sudedamųjų dalių sąraše be termino "mėsa" turėtų būti nurodyta, jog produkto sudėtyje yra riebalų ir (arba) jungiamojo audinio.
(12) Taip pat atrodo būtina nustatyti suderintą būdą, kaip nustatyti jungiamojo audinio kiekį produkto sudėtyje.
(13) Todėl Direktyva 2000/13/EB turėtų būti atitinkamai iš dalies pakeista.
(14) Šioje direktyvoje numatytos priemonės atitinka Maisto produktų nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 2000/13/EB I priedas yra iš dalies keičiamas pagal šios direktyvos priedo tekstą.
2 straipsnis
1. Valstybės narės leidžia prekybą produktais, kurie atitinka Direktyvą 2000/13/EB su pakeitimais, padarytais šia direktyva, ne ilgiau kaip iki 2002 m. gruodžio 31 d.
2. Valstybės narės nuo 2003 m. sausio 1 d. draudžia prekybą produktais, kurie neatitinka Direktyvos 2000/13/EB su pakeitimais, padarytais šia direktyva.
Tačiau prekiauti produktais, kurie neatitinka direktyvos, bet buvo paženklinti iki 2003 m. sausio 1 d., leidžiama, kol pasibaigs jų atsargos.
3 straipsnis
Valstybės narės priima įstatymus ir kitus teisės aktus, kurie, įsigalioję iki 2002 m. gruodžio 31 d., įgyvendina šia direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2001 m. lapkričio 26 d.